બીજું, આજનો જમાનો જાહેરખબરોના જબરદસ્ત ધસારાનો છે. નવી-નવી પ્રોડક્ટ અને એનાં નવાં-નવાં મૉડલ્સ માર્કેટમાં આવતાં જ રહે છે અને એનું ટાર્ગેટ માર્કેટ આ બાળકો-કિશોરો-યુવાનો છે. છાપાઓમાં, મૅગેઝિન્સમાં, ટીવી પર કે ઇન્ટરનેટ પર સતત વહેતી જાતજાતની ચીજોની લલચામણી જાહેરખબરો આજના યંગસ્ટર્સની નજર સામે નાચતી રહે છે. અજાણતાં જ આ બધાની અસર તેમનાં માનસ પર પડતી રહે છે. નર્સરી કે કેજીમાં ભણતાં નાનકડાં બચ્ચાંઓ આજે બ્રૅન્ડેડ ચીજવસ્તુઓની માગણી કરતાં થઈ ગયાં છે એ આ જાહેરખબરિયા જંગની અસર છે. કેટલાંક અમીર મા-બાપો પોતાનાં બાળકોને આવીબધી ચીજો અપાવવી એને પોતાનું સ્ટેટસ સિમ્બૉલ ગણે છે. પરંતુ પોતાના સ્ટેટસનો દેખાડો કરવા જતાં તેઓ બાળકોમાં એક જોખમી ઍટિટuુડનાં બીજ રોપી રહ્યાં છે એનો તેમને ખ્યાલ નથી આવતો.